SA’ners in die buiteland: Só vier ons Kersfees in Thailand!In Suid-Afrika het ons ons eie, eg Suid-Afrikaanse Kersfees-kultuur: sonskyn, swem, tafels wat kreun onder die kos, Kerssangdienste met Kersfeesliedjies, bedrywige winkelsentrums vol Kersversierings en veral gehaltetyd saam met ons geliefdes. Maar vir baie Suid-Afrikaners in die buiteland het Kersfees ŉ heel ander gedaante. Maroela Media het in samewerking met Wêreldwyd gaan kers opsteek by Suid-Afrikaners wat in ander lande woon om te hoor hoe hulle Kersfees vier, en watter van die Suid-Afrikaanse tradisies en gebruike hulle steeds in die buiteland deel van hul Kersfees maak. Ons plaas vandag die eerste van ŉ reeks van vyf stories oor Suid-Afrikaners in ander lande se Kersfeesvierings. Geniet dit! Hulle het verlede jaar gesmag na ŉ eg Suid-Afrikaanse Kersfees, en selfs net om op Kersdag ŉ Kersdiens in ŉ kerk by te woon. Daarom het sy en haar man besluit om vanjaar ŉ bietjie Suid-Afrikaanse nostalgie in hul Kersfees in te werk, skryf Marietjie Klynsmith uit Thailand. Sy vertel: “Kersfees is maar moeilik vir ons in Thailand. Die meeste Westerse buitelanders wat hier woon en wat ons ken, steur hulle nie juis aan Kersfees nie, en dus is ons gewoonlik op onsself aangewese. “Die mense van Thailand vier Kerstyd op hulle eie manier, maar dit het geen godsdienstige konnotasie nie. Oral in Bangkok kry ŉ mens pragtige Kersfeesuitstallings so ŉ week of twee voor Kersfees tot Nuwejaar, maar dis meestal net op die toeriste gemik. Op een van die onderstaande foto’s is ŉ goue rusbank wat spesiaal daar geplaas is sodat mense daarop kan foto’s neem. Die Thaise mense is baie goed met die skep van sulke tonele waar ŉ mens kan foto’s neem. “(Vir interessantheid: in Thailand vier hulle hul eie Nuwejaar, en op 1 Januarie ook die Westerse Nuwejaar.) “Kersfees 2013 het ons alleen deurgebring. Ons het gaan eet by een van die hotelle in Bangkok (sien foto’s) wat darem ŉ Kersete teen ŉ bekostigbare prys aangebied het. Niemand in die restaurant het Kersfees gevier nie en het net, soos gewoonlik, middagete kom eet. Dit was vreemd en ons het skielik gewens ons kon kerk toe gaan en dan huis toe, na ŉ regtig Suid-Afrikaanse Kersete. Ons het egter lekker gesmul aan al die eetgoed in die buffet. Die foto’s wys ook die Kersversierings wat ons opgespoor het. “Omdat ons in Bangkok studeer en nie net skoolhou nie, het ons al baie gawe uitlanders ontmoet saam met wie ons graag vanjaar Kersfees wil vier. Ons het reeds gepraat daaroor dat ons Kersdag saam wil eet. Dit sal ons almal help om nie so eensaam te voel nie. Ek en my wederhelf gaan ook probeer om ŉ Kersdiens op die internet op te spoor en daarna te luister, sodat dit regtig soos Kersfees sal voel. “Ek en my eggenoot wil graag almal ŉ wonderlike Kerservaring toewens. Ons wens is dat julle nie eensaam sal wees nie en dat die nuwe jaar ook net vreugde sal inhou.”